《花村草堂为李子原承歌》
明代·蔡羽

新河渺渺枫桥浦，百花丛中有香土。
书生卜馆面西山，十里青溪抱东户。
青溪抱东户，水鸟群无数。
前朝胜境开华洲，今代书声读芳杜。
南峰高，北峰俯，日日飞云挂窗庑。
上沙水，下沙土，翠波粼粼织成组。
我昔投宿堂背楼，前村夜过清明雨。
千岩发彩流朝霞，茂苑腾光荡碧宇。
樱笋烟笼文藻轩，幹緌岸送楼船鼓。
飞梁画槛盘彩虹，菡萏湖边女摇橹。
宵长忽递寒山钟，月落犹挥石床麈。
十年不上李子堂，金陵城边话江浒。
徒令风景形梦寐，何由复作花前舞？题诗先寄花村主。

作者简介：（?—1541） 明苏州府吴县人，字九逵，以居洞庭西山，称林屋山人，又称左虚子。乡试十四次皆落第，由国子生授南京翰林孔目。好古文，师法先秦、两汉，自视甚高，所作洞庭诸记，欲与柳宗元争胜。有《林屋集》、《南馆集》。